উলুবেড়িয়ার উপ-পুরপ্রধান আব্বাসউদ্দিন খান অবশ্য বলেন, ‘‘আমরা পুরসভায় বৈঠক করে সিদ্ধান্ত নিয়েছি বেআইনি ভাবে বাজি বা বাজির মশলা বিক্রির বিরুদ্ধে অভিযান চালাবো।’’ বুধবার অবশ্য উলুবেড়িয়া পুরসভার খেয়া ঘাটগুলিতে নজরদারি চালানো শুরু করেছে পুলিশ। জেলা পুলিশের অনুমান দক্ষিণ চব্বিশ পরগনা থেকে বাজি ঢুকছে হাওড়া জেলায়। তাই ফেরিঘাট গুলোর উপরে নজর রাখা শুরু হয়েছে। পুলিশ সূত্রের খবর ইতিমধ্যে আমতা, জয়পুর এলাকা থেকে বেশ কিছু নিষিদ্ধ বাজি উদ্ধার করা হয়েছে।